Predpoklady úspešnej integrácie
detí so sluchovým postihnutím predškolského veku v MŠ
PhDr. Ľubica Kročanová, Výskumný ústav detskej psychológie a patopsychológie

Základnou podmienkou pre úspešnú integráciu v ranom a predškolskom veku je poskytovanie odbornej starostlivosti postihnutému dieťaťu a jeho rodine hneď po definitívnom potvrdení postihnutia. Kvalitu integrácie nemenej významne ovplyvňuje pripravenosť prostredia, do ktorého dieťa začleňujeme. Pobyt dieťaťa so sluchovým postihnutím v bežnej MŠ musí byť zabezpečený z hľadiska pravidelnej špeciálnopedagogickej starostlivosti, ktorú dieťa každodenne dostáva. Ide o :
◄ podporný servis realizovaný prostredníctvom špeciálneho pedagóga priamo v predškolskom zariadení alebo sprostredkovaný spoluprácou materskej školy  s inštitúciami špeciálnopedagogického poradenstva (CŠPP, DIC). Je to :
•	logopedická starostlivosť (je potrebné rozvíjať porozumenie hovorenej reči, dorozumenie sa s okolím, pochopenie rečových stereotypov spojených s používaním predmetov každodennej potreby, odzeranie),  
•	cvičenia na reedukáciu sluchu,  
•	učenie sa používať načúvací aparát, resp. kochleárny implantát. 
◄ aktivity pedagóga v triede zamerané na prijatie dieťaťa skupinou zdravých detí, jeho osobná iniciatíva a motivácia pre prácu,  
◄ postoje osôb zainteresovaných na integrácii  - rodina, odborníci poskytujúci starostlivosť, učiteľky a zdravé deti (rovesníci) v predškolskom zariadení,  laická  verejnosť v širšom sociálnom prostredí a jej pripravenosť k prijatiu postihnutého dieťaťa aj s jeho hendikepom.
Hlavným zmyslom integrácie týchto detí je postupne si zlepšovať reč a komunikáciu a rozvíjať svoje sociálne  zručnosti  (nadväzovanie vzťahov s inými deťmi, zapájanie sa do spoločných činností, schopnosť presadiť sa, a pod.).
Predškolskú integráciu ovplyvňujú najmä tieto faktory :
•	typ a stupeň postihnutia dieťaťa,
•	vek dieťaťa v čase definitívneho potvrdenia postihnutia,
•	obdobie začatia odbornej starostlivosti (špeciálnopedagogickej, psychologickej, sociálnej, terapeutickej, a i.),
•	vek  dieťaťa v čase nástupu do bežného predškolského zariadenia,
•	pravidelnosť dochádzky do materskej školy - je dôležitá kvôli systematickému poskytovaniu  odbornej starostlivosti a  udržiavaniu nepretržitého kontaktu dieťaťa s vrstovníkmi bez postihnutia,
•	osobnostné vlastnosti dieťaťa potrebné pre zvládanie záťaže, ktorú inklúzia prináša (psychická a emocionálna stabilita, schopnosť adjustovať sa v sociálnom prostredí, dobrá vývinová úroveň niektorých psychických funkcií – pamäť, pozornosť, motivácia dieťaťa),
•	spolupráca MŠ s rodinou (najúčinnejší model : MŠ – odborníci – rodina). 
Typické formy integrácie v predškolskom veku  :
●  v triede bežnej MŠ v mieste alebo v okolí bydliska dieťaťa (individuálna integrácia),
● v špeciálnej triede bežnej MŠ, do ktorej sú zaraďované deti s viacerými druhmi postihnutia, resp. s vývinovým oneskorovaním či s poruchami správania. 
Psychologické predpoklady integrácie :
■ kompletná špeciálnopedagogická a psychologická diagnostika osobnosti dieťaťa (adekvátne posúdenie jeho vhodnosti pre integráciu, zváženie prekážok pre začlenenie do bežného sociálneho prostredia),
■  spôsobilosť postihnutého dieťaťa k nadväzovaniu sociálnych vzťahov so zdravými = základný predpoklad úspešnosti sociálnej integrácie,
■  psychologické poradenstvo pre rodičov postihnutého dieťaťa a v prípade záujmu aj pre rodičov detí bez postihnutia,
■ ovplyvňovanie nepriaznivých spoločenských postojov voči sociálnej akceptácii „odlišnosti“, ktorú prinášajú postihnuté deti do detského kolektívu. 
Nežiaduce aspekty v praktickej realizácii integrácie :	
	nekompetentné  rozhodnutia vo vyjadreniach k schvaľovaniu integrácie, 
	nekvalitné zabezpečenie integrácie a jej negatívny vplyv na vývinové možnosti dieťaťa,
	slabo fungujúca spolupráca medzi odborníkmi, ktorí by mali sluchovo postihnutým deťom sprístupňovať  výchovu a edukáciu v školských zariadeniach bežného typu,
	nepripravenosť bežnej spoločnosti akceptovať prítomnosť postihnutia medzi sebou.